C 15/40
SK
Úradný vestník Európskej únie
12.1.2022
Streda 19. mája 2021
54. zdôrazňuje, že by sa mali identifikovať osvedčené postupy v oblasti technológií umelej inteligencie zamerané na ochranu a dostupnosť kultúrneho dedičstva, najmä pre osoby so zdravotným postihnutím, a mali by sa zdieľať s kultúrnymi sieťami v celej Únii, pričom by sa mal podporovať výskum rôznych spôsobov využitia umelej inteligencie na podporu zhodnotenia, dostupnosti a zachovania kultúrneho dedičstva; vyzýva Komisiu a členské štáty, aby podporovali príležitosti, ktoré ponúka využívanie umelej inteligencie v kultúrnych a kreatívnych odvetviach a priemysle; 55. kladie dôraz na to, že technológie umelej inteligencie možno využívať aj na monitorovanie nezákonného obchodovania s predmetmi kultúrnej hodnoty a ničenia kultúrneho majetku pri súčasnej podpore zberu údajov na účely obnovy a rekonštrukcie hmotného aj nehmotného kultúrneho dedičstva; poznamenáva najmä, že rozvoj, zavádzanie a využívanie umelej inteligencie v rámci postupov colného preverovania môže podporiť úsilie o predchádzanie nedovolenému obchodovaniu s kultúrnym dedičstvom, predovšetkým pokiaľ ide o dopĺňanie systémov, ktoré colným orgánom umožňujú zamerať ich úsilie a zdroje na tie položky, ktoré predstavujú najväčšie riziko; 56. konštatuje, že umelá inteligencia by mohla byť prínosom pre oblasť výskumu, napríklad vďaka úlohe, ktorú môže prediktívna analytika zohrávať pri dolaďovaní analýzy údajov, a to aj v súvislosti so získavaním a premiestňovaním predmetov kultúrnej hodnoty; zdôrazňuje, že Únia musí zvýšiť investície a podporovať partnerstvá medzi priemyslom a akademickou obcou s cieľom zdokonaliť výskumnú excelentnosť na európskej úrovni; 57. pripomína, že umelá inteligencia môže byť revolučným nástrojom na podporu kultúrneho cestovného ruchu, a zdôrazňuje jej značný potenciál, pokiaľ ide o predvídanie tokov cestovného ruchu, ktorý by mohol pomôcť mestám zápasiacim s nadmerným cestovným ruchom;
Kultúrne a kreatívne odvetvia a priemysel 58. vyjadruje poľutovanie nad skutočnosťou, že kultúra nepatrí medzi priority uvedené v politických možnostiach a odporúčaniach týkajúcich sa umelej inteligencie na úrovni Únie, najmä v bielej knihe Komisie z 19. februára 2020 o umelej inteligencii; požaduje revíziu týchto odporúčaní s cieľom začleniť kultúru medzi priority politiky v oblasti umelej inteligencie na úrovni Únie; vyzýva Komisiu a členské štáty, aby sa zaoberali potenciálnym vplyvom rozvoja, zavádzania a využívania technológií umelej inteligencie na kultúrne a kreatívne odvetvia a priemysel a aby čo najlepšie využili plán obnovy Next Generation EU na digitalizáciu týchto odvetví s cieľom reagovať na nové formy spotreby v 21. storočí; 59. poukazuje na to, že umelá inteligencia prenikla aj do kultúrnych a kreatívnych odvetví a priemyslu, o čom svedčí automatizovaná tvorba textov, videí a hudobných diel; zdôrazňuje, že tvoriví umelci a kultúrni pracovníci musia mať potrebné digitálne zručnosti a odbornú prípravu, aby mohli používať umelú inteligenciu a ďalšie digitálne technológie; vyzýva Komisiu a členské štáty, aby podporovali možnosti využívania umelej inteligencie v kultúrnych a kreatívnych odvetviach a priemysle tým, že sprístupnia viac finančných prostriedkov z rozpočtov na vedu a výskum, a aby vytvorili centrá digitálnej tvorivosti, v ktorých budú tvoriví umelci a kultúrni pracovníci vyvíjať aplikácie umelej inteligencie, učiť sa používať tieto a iné technológie a testovať ich; 60. uznáva, že technológie umelej inteligencie majú potenciál posilniť nárast pracovných miest v kultúrnych a kreatívnych odvetviach a priemysle vďaka lepšiemu prístupu k týmto technológiám; zdôrazňuje preto, že je dôležité zvýšiť digitálnu gramotnosť v rámci kultúrnych a kreatívnych odvetví a priemyslu, aby sa tieto technológie stali pre uvedené sektory inkluzívnejšími, použiteľnejšími a interaktívnejšími a aby sa dalo ľahšie naučiť s nimi pracovať; 61. zdôrazňuje, že interakcia medzi umelou inteligenciou a kultúrnymi a kreatívnymi odvetviami a priemyslom je komplexná a vyžaduje si dôkladné posúdenie; víta správu Komisie z novembra 2020 s názvom Trendy a vývoj v oblasti umelej inteligencie – výzvy pre rámec práv duševného vlastníctva a štúdiu o autorských právach a nových technológiách: správa údajov o autorských právach a umelá inteligencia; zdôrazňuje, že je dôležité objasniť podmienky používania obsahu chráneného autorským právom ako vstupných údajov (obrázky, hudba, filmy, databázy atď.) a pri tvorbe kultúrnych a audiovizuálnych výstupov, bez ohľadu na to, či ich vytvorili ľudia s pomocou umelej inteligencie alebo ich autonómne vygenerovali technológie umelej inteligencie; vyzýva Komisiu, aby preskúmala vplyv umelej inteligencie na európsky kreatívny priemysel; opätovne zdôrazňuje význam európskych údajov a víta vyhlásenia Komisie v tejto súvislosti, ako aj zaradenie umelej inteligencie a súvisiacich technológií medzi priority; 62. zdôrazňuje potrebu vytvoriť ucelenú víziu technológií umelej inteligencie v rámci kultúrnych a kreatívnych odvetví a priemyslu na úrovni Únie; vyzýva členské štáty, aby sa vo svojich národných stratégiách v oblasti umelej inteligencie viac zamerali na kultúru s cieľom zabezpečiť, že kultúrne a kreatívne odvetvia a priemysel budú zahŕňať inovácie a zostanú konkurencieschopné a zaistí sa ochrana a podpora kultúrnej rozmanitosti na úrovni Únie v novom digitálnom kontexte;